b'\n_START_ARTICLE_\nP\xc3\xb5ltsamaa Teataja (1926\xe2\x80\x931935)\n_START_SECTION_\nAjalugu\n_START_PARAGRAPH_\nV\xc3\xa4ljaandmistingimuste p\xc3\xb5hjal jaguneb P\xc3\xb5ltsamaa Teataja ajalugu kolme etappi: aastad 1926\xe2\x80\x931930, 1931\xe2\x80\x931932 ja 1933\xe2\x80\x931935._NEWLINE_1926. aasta esimeses numbris seadis K. Vervolt ajalehe peamiseks \xc3\xbclesandeks "olla peegel, kust vaatame oma kihelkonda". K\xc3\xb5ikv\xc3\xb5imalikud uudised kihelkonnast olid koondatud rubriiki "P\xc3\xb5ltsamaa elu". Varguste, \xc3\xb5nnetuste, seltsielu teadete (P\xc3\xb5ltsamaal tegutses sel ajal \xc3\xbcle 30 seltsi) k\xc3\xb5rval ilmus ajalehes palju s\xc3\xb5numeid ja pikemaid kirjutisi P\xc3\xb5ltsamaa koolielust. P\xc3\xb5ltsamaal oli sel ajal viis kooli (kolm algkooli, \xc3\xbchisg\xc3\xbcmnaasium ja P\xc3\xb5ltsamaa T\xc3\xb6\xc3\xb6stuskool) ning uudislikku, millest kirjutada, toimus neis pidevalt. Pikemaid teateid avaldati ka P\xc3\xb5ltsamaa \xc3\xbcmbruskonnast. Lisaks kohalikele uudistele oli ajalehes kokkuv\xc3\xb5tlik \xc3\xbclevaade valitsuse ja riigikogu t\xc3\xb6\xc3\xb6st ning v\xc3\xa4lispoliitilistest s\xc3\xbcndmustest. Esimesest numbrist alates ilmus ajalehes ilukirjandust, peamiselt kohalike autorite loomingut. Parteipoliitiliselt oli ajaleht s\xc3\xb5ltumatu, keskendunud vaid kohaliku elu kajastamisele. P\xc3\xb5ltsamaa Teataja oli kohalik ajaleht koos selle r\xc3\xb5\xc3\xb5mude ja muredega. Viimaste hulgas oli suurim pidev rahanappus, sest tellijaid oli paarisaja ringis. 1930. aasta oli ajalehele raskeim aasta: lahkus vastutav toimetaja R. Kamsen, K. Vervoltit rusus raha- ja ajanappus ning ajalehte ilmus sel aastal vaid \xc3\xbcheksa numbrit._NEWLINE_1931. aastal j\xc3\xb5udis K. Vervolt ajalehte v\xc3\xa4lja anda 23 numbrit ja ajalehe \xc3\xbcldilme muutus: ajalehest kadusid pikad \xc3\xbclevaated kohalikust elust ja teated P\xc3\xb5ltsamaal ning selle \xc3\xbcmbruskonnas toimuvast muutusid \xc3\xbclds\xc3\xb5nalisemaks. Teated muutusid ka l\xc3\xbchemaks, kuid nende pealkirjad suuremaks ja kirevamaks (nt "Pajusi elumehed", "Modernid sandid", "Umbusi k\xc3\xbcla imelikud sandid" jne). Palju hakati kirjutama abielust, armastusest, kummalistest ja naljakatest juhtumistest. \xc3\x9cheks mahukamaks rubriigiks sai "Elu kino", mis pakkus l\xc3\xa4bisegi k\xc3\xb5ige erinevamaid s\xc3\xb5numeid. Sageli avaldati rubriike "Politsei peegel" ja "Kohtukojast". Igap\xc3\xa4evase kohaliku kooli- ja seltsielu kajastamine oli muutunud teisej\xc3\xa4rguliseks, kuigi endiselt ilmus kokkuv\xc3\xb5te Eesti siseuudistest._NEWLINE_1932. aasta l\xc3\xb5pus hakkas P\xc3\xb5ltsamaa Teataja ilmuma uue ja julge kujundusega. Esimesel lehek\xc3\xbcljel olid suured pealkirjad: "Proua linnapea Lillemetsa armutrahv", "Armastuse uimas paugud t\xc3\xb5id neli aastat sunnit\xc3\xb6\xc3\xb6d", "Orgia \xc3\xb6\xc3\xb6d P\xc3\xb5ltsamaal" jt. Muutunud oli ka ajalehe sisu: kadunud olid sise- ja v\xc3\xa4lispoliitilised \xc3\xbclevaated ja kokkuv\xc3\xb5tted, P\xc3\xb5ltsamaa s\xc3\xb5numite k\xc3\xb5rval avaldas ajaleht teateid elust V\xc3\xb5hmas, T\xc3\xbcril ja V\xc3\xa4ndras. Aastatel 1933\xe2\x80\x931935 ilmuski P\xc3\xb5ltsamaa Teatajas s\xc3\xb5numeid T\xc3\xbcri, V\xc3\xb5hma ja V\xc3\xa4ndra elust niisama palju kui teateid P\xc3\xb5ltsamaa kohta. Nimelt oli neljal ajalehel K\xc3\xbclaleht (V\xc3\xb5hma), T\xc3\xbcri Uudisleht (T\xc3\xbcri) ja V\xc3\xa4ndra S\xc3\xb5numid (V\xc3\xa4ndra, ka nimega V\xc3\xa4ndra S\xc3\xb5numed) alates 1933. aasta suvest \xc3\xbcks vastutav toimetaja \xe2\x80\x93 Theodor Kasper ja \xc3\xbcks v\xc3\xa4ljaandja \xe2\x80\x93 A. Kull ning neid k\xc3\xb5iki tr\xc3\xbckiti Viljandis Nurmbergi tr\xc3\xbckikojas. Ajalehtede sisu, ka tr\xc3\xbckitud kuulutused, kirjavastused ja reklaam, oli k\xc3\xb5ikides ajalehtedes \xc3\xbcks ja seesama, kuid j\xc3\xa4lgiti seda, et ajalehes ilmuks s\xc3\xb5numeid igast neljast paigast. Kohalike uudiste saamiseks oli P\xc3\xb5ltsamaa, T\xc3\xbcri, V\xc3\xb5hma ja V\xc3\xa4ndra keskusesse \xc3\xbcles seatud postkast, kuhu oodati teateid oma kodukandist, mis siis ka ajalehte toimetati. Nelja ajalehe puhul vahetati vaid ajalehe nimetusega p\xc3\xa4ismikku. K\xc3\xb5ik neli ajalehte l\xc3\xb5petasid ilmumise 1935. aasta detsembri j\xc3\xb5ulunumbriga. Ilmselt oli p\xc3\xb5hjus selles, et Juhan Numberg m\xc3\xbc\xc3\xbcs oma tr\xc3\xbckikoja maha ning sellega kadus nn nelikajalehe ilmumise oluline toetuspunkt._NEWLINE_Ajaleht P\xc3\xb5ltsamaa Teataja oli kohalik ajaleht, P\xc3\xb5ltsamaa h\xc3\xa4\xc3\xa4lekandja, oma erip\xc3\xa4ras ja muutumises iseloomulik s\xc3\xb5jaeelse Eesti Vabariigi mitmekesisele ajakirjanduselule.'